**Miguel Díaz-Canel Bermúdez** (s. 20. huhtikuuta 1960 Placetas, Villa Clara, Kuuba) on kuubalainen poliitikko, Kuuban kommunistisen puolueen pääsihteeri ja maan presidentti. Hänet valittiin Kuuban presidentiksi vuonna 2018 ja jatkokaudelle huhtikuussa 2023. Vuosina 2009–2012 Díaz-Canel toimi Kuuban opetusministerinä ja helmikuussa 2013 hänet valittiin Kuuban ensimmäiseksi varapresidentiksi.

Díaz-Canel valmistui 1982 sähköinsinööriksi ja heti opintojen päätyttyä liittyi armeijaan suorittamaan asevelvollisuutta. Hän oli armeijassa vuoteen 1985 asti. Armeijan aikana hän aloitti myös opettajan opinnot Marta Abreu -yliopistossa Las Villasissa. Vuodesta 1987 hän johti Kuuban kommunistista nuorisoliittoa pääsihteerinä.

Vuonna 1993 Díaz-Canel sai työpaikan kommunistisessa puolueessa ja vuotta myöhemmin hänet valittiin kommunistisen puolueen Villa Claran alueen pääsihteeriksi. Vuonna 2003 hänet äänestettiin huomattavasti suuremman Holguínin provinssin pääsihteeriksi. Hän saavutti tehtävässään vankan suosion alueen asukkaiden keskuudessa. Vuodesta 2003 Díaz-Canel on ollut Kuuban kommunistisen puolueen politbyroon jäsen.

Díaz-Canel valittiin vuonna 2009 korkeakouluministeriksi ja 2012 hän nousi ministerineuvostoon. Varapresidentiksi hänet valittiin vuonna 2013. Díaz-Canel oli vielä tuolloin melko tuntematon, mutta sen jälkeen hänestä tuli presidentin ja puolueen pääsihteerin Raúl Castron oikea käsi. Díaz-Canelia koulutettiin viiden vuoden ajan Kuuban johtoon, ja vuonna 2018 Castro siirtyi sivuun presidentin paikalta ja Díaz-Canelista tuli hänen seuraajansa. Díaz-Canel astui virkaan 19. huhtikuuta 2018.

Díaz-Canel nimettiin huhtikuussa 2021 Kuuban uudeksi johtajaksi eli kommunistisen puolueen pääsihteeriksi Raúl Castron seuraajana. Castro ilmoitti 16. huhtikuuta jäävänsä eläkkeelle, ja muutama päivä myöhemmin Díaz-Canelin valinta uudeksi pääsihteeriksi varmistettiin.

Lähteet
-------

1. ↑  A look at Miguel Diaz-Canel, the new president of Cuba *The Washington Post*.  19.4.2018. Viitattu 21.4.2018 (englanniksi).
2. 1 2 3 4  Alfonso, Pablo: Díaz-Canel no es un relevo histórico *Martí*.  25.2.2013. Viitattu 22.4.2018 (espanjaksi) .
3. ↑  Kuuban presidentti Diaz-Canel valittiin ainoana ehdokkaana jatkokaudelle *Helsingin Sanomat*.  20.4.2023. Viitattu 20.5.2023.
4. 1 2  Pärssinen, Minna: Castrojen 59 vuotta kestänyt kausi päättyy Kuubassa – 5 kysymystä siitä, mitä tapahtuu seuraavaksi *Yle - Uutiset*.  19.4.2018. Viitattu 21.4.2018.
5. 1 2  Alexander, Harriet: Meet Miguel Diaz-Canel, the first man to lead Cuba after the Castros *The Telegraph*.  19.4.2018.  Arkistoitu 17.4.2018. Viitattu 21.4.2018 (englanniksi).
6. 1 2 3 4  Miguel Díaz-Canel: The man succeeding the Castros *BBC News*.  19.4.2018. Viitattu 19.4.2021. (englanniksi)
7. ↑  Alanne, Joonas: Castrojen aikakausi päättyi: Miguel Diaz-Canel on Kuuban uusi presidentti *Iltalehti*.  20.4.2018. Viitattu 20.4.2018.
8. ↑  Cuba leadership: Díaz-Canel named Communist Party chief *BBC News*.  19.4.2021. Viitattu 21.4.2018. (englanniksi)

Aiheesta muualla
----------------

* Kuvia tai muita tiedostoja aiheesta **Miguel Díaz-Canel** Wikimedia Commonsissa

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa
* Puola

 |

 |